**מדריך לכתיבת קו"ח למפתחים**

מעסיקים מחפשים אנשים בולטים ויוצאי דופן, עם כמה שיותר כישורים- אישיותיים וגם מקצועיים.  
ע"מ לכתוב קו"ח חזקים ובולטים, ריכזתי עבורכם כמה טיפים:  
  
1. במידה והתחלתם לתכנת לפני הצבא, ציינו זאת בקו"ח. (למשל אפשר להוסיף: "הייתי במגמת מחשבים בתיכון", "התחלתי לתכנת בגיל 13"). זה מראה זיקה ואהבה לתחום, וגם יכולת לימוד גבוהה.

2. אם פיתחתם פרויקטים אישיים, ציינו אותם בקו"ח וספרו על כל פרוייקט- מה הוא משמש, אילו טכנולוגיות השתמשתם. לאחר מכן, העלו את הפרוייקטים האישיים שעשיתם לגיטהאב ושימו לינקים, אפשר גם להוסיף בפרטי הקשר היפר קישור לגיטהאב וללינקדאין שלכם.

3. צריך להדגיש את הדברים הטכניים שעשיתם בדרך, הטכנולוגיות שהשתמשתם בהם ועקרונות מופשטים חשובים מעולמות OOP, UI, Web, Data Design, Distributed Design, Security, etc. (למשל, זה לא מספיק לכתוב את שם התפקיד שהיה לכם בצבא ומה הפרויקט שעבדתם עליו, תכתבו 2-3 שורות על מה שפיתחתם וכיצד כדי להראות שהפרויקט מסובך, ותדגישו את הטכנולוגיות בהן השתמשתם)

4. אם אתם תורמים קוד פתוח, תכתבו את זה בקו"ח - מגייסים ממש מעריכים את זה (כמובן, שימו לינק לגיטהאב).

5. סטאקאוברפלואו- חשוב להיכנס לאתר ולהירשם לנושאים שאתם חזקים בהם (שפות תכנות, טכנולוגיות) כדי לקבל תגיות. כשאדם מפרסם שאלה עם אחת התגיות חשוב לענות על נושאים שאתם יודעים היטב ולצבור נקודות. שאלות שאתם לא מכירים, נסו ללמוד מתשובות של אנשים אחרים ולענות עליהן. על כל תשובה שכתבתם ומתקבלת תקבלו 25 נקודות, כך שניתן לצבור ניקוד טוב בזמן קצר יחסית.   
ככל שעונים על יותר שאלות ואחרים אוהבים את התשובות שלכם כך הציון שלכם יהיה גבוה יותר. כדאי לצבור כמות של כ200 נקודות כדי להוסיף קישור לקו"ח ולייצר נראות בולטת שלכם. גם אם מגייס אינו מכיר את האתר, הוא יתייעץ עם מנהל מגייס וכך מבינים שמדובר במועמד יוצא דופן.   
StackOverflow/SO  
  
6. אם למדתם עצמאית דרך קורסים, ציינו מהם, ספרו מה למדתם בהם ומתי עשיתם אותם (שנה ואפשר גם חודש).  
 למשל קורס של Udemy.

7. הצטיינתם? ציינו זאת גם אם אין קשר לתיכנות. למשל, אם זכיתם באליפות הארץ בג'ודו: זה מראה יכולת התמדה וכוח רצון, מגייסים מתייחסים להיבטים הללו באישיות שלכם.

8. השתתפתם בהאקתונים? עבדתם על פרויקטים אישיים מחוץ לצבא/לימודים/עבודה? יש לזה חשיבות רבה בקו"ח, זה בולט לחיוב ומעיד על החיבור שלכם לתכנות. גם מגייס וגם מנהל/ת ישיר/ה בודקים מוטיבציה ותשוקה לתחום.

9. במידה והשתתפתם בהתנדבות הקשורה לתכנות או לעולמות תוכן של מדעי מחשב, יש חשיבות לציין זאת בקו"ח. גם מראה על עוד ניסיון שצברתם בדרך.

10. שימו לב: **כל היבט שיש בקו"ח צריך להופיע בלינקדאין, ומנגד אפשר שיהיו בלינקדאין דברים שלא מופיעים בקו"ח**. למשל- תבקשו ממפקדים שיכתבו עליכם המלצות בלינקדאין, רצוי אותם ממליצים שתתנו למגייסים בתהליך מיון למשרה. תשיגו אנדורסמנט מחברים ומכרים, תעשו להם ובקשו שיעשו לכם גם.  
11. טיפ חשוב: המטרה של קו"ח היא לתת למעסיק תמצית עליכם ע"י תיאור העבר שלכם ומה עשיתם בו, לא לספר אוטוביוגרפיה. התמצית הזו משמשת אותו כדי להחליט אם כדאי לו לגייס אתכם. קריטי לכתוב רק אמת, לא להשאיר חורים בעבר המקצועי שלכם, אבל תכתבו את התוכן כדי להעביר את המהות העיקרית ולא כל דבר קטן שעשיתם בכל תפקיד. למשל- לתפקיד אחד מומלץ לפרט לכל היותר 4-5 שורות שבהן אתם מתארים רק את הדברים הכי חשובים שעשיתם. במעמד ראיון תוכלו לפרט מעט יותר אם תתבקשו או תרצו להרחיב.

12. צורה משרתת תוכן: אם היו לכם מספר תפקידים, תנו יותר מקום במסמך ויותר נקודות לתפקידים היותר חשובים, חלוקה שווה היא לרוב לא הדבר הנכון. גם כשאתם מספרים את סיפור הרקע שלכם הדגש צריך להיות בהתאם על הפסקה הכי משמעותית בניסיון שלכם. נסו לשים דגש גם לפי התפקידים עליהם אתם מתמודדים עכשיו- שימו ראשונים את הסקילס והשפות שהמעסיק מבקש בפרסום המשרה.

13. כשאתם מתארים טכנולוגיות, תכללו מספרי גרסא. למשל:  
C# 7.2  
 .זה מראה תשומת לב לפרטים וזו תכונה מאוד חיונית במקצוע שלנו, זה משדר מומחיות

 14. אל תחזרו על עצמכם, תזכרו את המשפט:   
less is more!   
  
15. כמובן, קו"ח חייבים להכנס לעמוד אחד, ולכן מומלץ להתחיל מלכתוב כמה שיותר מפורט, ואז לקצץ. תמיד תנו לכמה אנשים נוספים לראות את קו"ח ולתת לכם פידבק מבחינת הגהה, הגיון תחבירי, נראות, מקצועיות.